 NA SAMMY WAWERU  RAIS William Ruto kwa mara nyingine amesisitiza kuhusu matamshi tata ya ‘mambo matatu’ aliyotoa majuma kadha yaliyopita, aliyoelekezea mafisadi na wafujaji wa mali ya umma.  Akihutubu wakati wa maadhimisho ya sherehe za Mashujaa Dei 2023, Ijumaa Oktoba 20 Kericho, Rais Ruto alisema hakuwa na mzaha na matamshi hayo. Kiongozi wa nchi alisema kwamba hivi karibuni, watu wataanza kuona akiyatekeleza – kutoa adhabu kwa wabadhirifu wa mali ya umma. “Wale wote wanahusika kuiba na kuharibu mali ya umma, mafisadi, hivi karibuni mtaona…Nyinyi wote mnajua mambo yao ni matatu,” Dkt Ruto alisisitiza. Matamshi hayo ya mambo matatu, hata hivyo, yalizua uchemshi kwa wanaounga mkono kiongozi wa nchi na taharuki kwa wapinzani wake, ikiwa ni pamoja na mashirika ya kutetea haki za kibinadamu. Hata ingawa huenda aliyatoa kwa utani akionya wafujaji na walafi wa mali ya umma, Rais Ruto aliwapa chaguo la mambo matatu; kuhama Kenya, kuwasukuma jela au ‘kuwapeleka mbinguni’. Chaguo la tatu, lilifasiriwa kama la kuangamiza wanaotafuna mali ya umma na ambalo lilikosolewa pakubwa, Ruto akitakiwa kutathmini matamshi yake. Hata hivyo, hoja ya mambo hayo matatu ilipigwa marufuku na mahakama kutumika kiholela, Rais Ruto akiwa ndiye mmiliki wa matamshi hayo (copyrighted) na mwenye idhini. Aidha, anayetaka kuyatumia lazima apate ruhusa ya Dkt Ruto. Yalikuwa yameanza kutumika isivyofaa, baadhi ya watu wakiyatumia kutishia maisha ya wengine.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  